ከስፖርትም በላይ ትርጉም ያለው የወዳጅነት ጨዋታ በአስመራ
እኤአ በ2013 ደቡብ አፍሪካ ላይ የተዘጋጀው 29ኛው የአፍሪካ ዋንጫ በኢትዮጵያ እግር ኳስ ታሪክ ትልቅ ስፍራ ይሰጠዋል። ይህ የአፍሪካ ዋንጫ በኢትዮጵያዊያን ዘንድ ለ31 ዓመታት ቁጭትን ሲፈጥር የነበረ ጥያቄ የመለሰ ነበር። አጋጣሚው በእግር ኳሱ ከፈጠረው መነቃቃት በተጓዳኝ ብሄራዊ ስሜትን ከፍ ያደረገ ነበር::በወቅቱ ብሄራዊ ቡድኑ ለአፍሪካ ዋንጫ ማለፍ መቻሉ ለኢትዮጵያውያን ብዙ ትርጉም ነበረው::የኢትዮጵያዊነት ስሜት ገንፍሎ በአንድነት ከዳር እስከ ዳር ያስፈነጠዘበት ስሜት ዛሬም ለብዙዎች እንደ አዲስ ይታወሳል ነው። በደቡብ አፍሪካ ውድድሩ መካሄድ ከጀመረ በኋላ ብሄራዊ ቡድኑን ለማበረታታት የነበረው ድባብ ሲታወስ ሌላ የታሪክ ገጠመኝ መፍጠሩ አልቀረም::ዋልያዎቹ በዚህ ታሪካዊው መድረክ ሲጫወቱ ስታዲየም በመገኘት ድጋፍ የሰጡት ኢትዮጵያውያን ብቻ አልነበሩም:: ኤርትራውያን ጭምር ነበሩ። ኢትዮጵያውያንና ኤርትራውያን በየአገራቸው ሰንደቅ ዓላማ በአንድነት ሆነው ለዋልያዎቹ ያላቸውን ድጋፍና
መልካም ምኞታቸውን ለመግለፅ በስታዲየሙ ያሳዩት ፍቅርና የወንድማማችነት መንፈስ በእጅጉ ልብን የሚነካ ነበር:: የሁለቱ ሀገራት
ህዝቦች በታሪክ አጋጣሚ የነበረውን ልዩነት ረስተው ፤በአንድነት የኖሩበትን አስበው ብሄራዊ ቡድኑን ሲያበረታቱ መመልከት ልዩ ስሜት
የሚያጎናጽፍ ነበር። እነዚህ በባህል፣ በታሪክ፣ በኃይማኖት፣ በቋንቋና በደም የተሳሳሩ ሕዝቦች ጦርነት ቢለያያቸውም በመንግሥታት
መካከል የተፈጠረውን የጠላትነት ስሜት ወደጎን ትተው በስፖርቱ መድረክ ለሰላም፣ ለፍቅር፣ ለአንድነትና ለወንድማማችነት ያላቸውን
አዎንታዊ አስተሳሰብ ገልጸዋል። ዶክተር
አብይ አሕመድ የኢትዮጵያ ጠቅላይ ሚኒስትር መንበርን መረከባቸውን ተከትሎ ለ20 ዓመት የተለያዩት ህዝቦች ሊተቃቀፉ ችለዋል:: የኢትዮጵያንና
ኤርትራን ወዳጅነት ከስድስት ዓመት በፊት በገለጠው እግር ኳስ ዛሬ ላይ የሁለቱን ሀገራት ብሄራዊ ቡድኖች በአስመራ የወዳጅነት ጨዋታ
አገናኝቶ የበለጠ ለማቀራረብ ዝግጅት እየተደረገ መሆኑ ተሰምቷል:: የኤርትራ
እግር ኳስ ፌዴሬሽን ፕሬዚዳንት አቶ ኢሳያስ አብርሃ፤ለሴካፋ ስብሰባ ወደ ዩጋንዳ ከማቅናታቸው አስቀድሞ አዲስ አበባ ከተማ ለአንድ
ቀን በነበራቸው ቆይታ ወቅት ከሶከር ኢትዮጵያ ጋር በነበራቸው ቃለ ምልልስ ይሄንኑ አረጋግጠዋል። የኢትጵያና ኤርትራ ብሄራዊ ቡድን
በአስመራ በቅርብ ጊዜ ውስጥ የወዳጅነት ጨዋታ ያደርጋሉ ።የሁለቱ ሀገራት ህዝብ ለህዝብ ግንኙነት ለማጠናከር በማሰብ በአስመራ ከተማ
ላይ የወዳጅነት ጨዋታው እንደሚደረግ ማረጋገጫ ሰጥተዋል:: የወዳጅነት ጨዋታው ከዚህ ቀደም ነሃሴ ወር መጨረሻ ላይ
የሁለቱን ሀገራት ወንድማማችነት ለማጠናከር በማሰብ አስመራ ከተማ ላይ ለማድረግ በሁለቱ ሀገራት መካከል ስምምነት ቢደረግም በተለያዩ
ምክንያቶች ጨዋታው ሳይካሄድ መቅረቱን ሶከር በዘገባው አስታውሷል። የሁለቱ ወንድማማቾች ሀገራት ግንኙነት ለማጠናከር በኢፌዴሪ የባህልና
ቱሪዝም ሚኒስትር ዴኤታ ወይዘሮ ብዙነሽ መሠረት የሚመራ የባህል ልኡክ ቡድን አስመራ መግባቱ ይታወቃል። የወዳጅነት ጨዋታው የዚሁ
አካል ሲሆን በቅርቡ እንደሚደረግ ከኤርትራ እግር ኳስ ፌዴሬሽን ማረጋገጥ ተችሏል። በአስመራ ሊካሄድ የታቀደው የወዳጅነት ጨዋታ
በዕርግጥም በደቡብ አፍሪካ የነበረው የሁለቱ አገራት እግር ኳስ አፍቃሪዎች የአንድነት ስሜት በአስመራ እውን የሚሆንበት ታሪካዊ
አጋጣሚ እንደሚፈጥር ተነግሯል:: አዲስ ዘመን ታህሳስ 9/2012 ዳንኤል
ዘነበ